ሲኖዶሱ ለ18 ቀናት ያካሄደውን ጉባኤ አጠናቀቀ
የኢትዮጵያ ኦርቶዶክስ ተዋህዶ ቤተከርስቲያን ለ18 ቀናት ሲያካሂደው የነበረውን የቅዱስ ሲኖዶስ ምልዓተ ጉባኤ አጠናቋል።ምልዓተ ጉባኤው በቤተ ክርስቲያኗ መንፈሳዊና ማህበራዊ ጉዳዮች ላይ መወያየቱን በሰጠው ጋዜጣዊ መግለጫ አስታውቋል።በጉባኤው በሃገሪቱ ዴሞክራሲያዊ ስርዓት እንዲያድግና መልካም አስተሳሰብ እንዲሰፍን ጥናታዊ ፅሁፍ ቀርቦ ውይይት ተደርጎበታል።ልማት እንዲስፋፋና ድህነት እንዲወገድ በሁሉም አቅጣጫ መስራት እንደሚያስፈልግም ቅዱስ ሲኖዶሱ መልዕክት አስተላልፏል።አራት ኪሎ አካባቢ የሚገኙትና ተወርሰው የነበሩ የቤተ ክርስቲያኗ ህንጻዎችና ቤቶች መመለሳቸው፥ መንግስት ለቤተ ክርስቲያኗ መብት መጠበቅ ለሰጠው ትኩረት ማሳያ መሆኑም በመግለጫው ተነስቷል።ሲኖዶሱ ሰላሟን እና አንድነቷን ጠብቃ በቆየች ሃገር ከቅርብ ጊዜ ወዲህ በአንዳንድ አካባቢዎች ያልተለመዱ ድርጊቶች እየተስተዋሉ መሆኑን አንስቷል።በቤተ ክርስቲያን ላይ እየደረሱ ያሉ ጥቃቶችን አስመልክቶ በየደረጃው የሚገኝ የመንግስት መዋቅር ለቤተክርስቲያናት ጥበቃ እንዲያደርግ አስፈላጊ መመሪያ እንዲሰጥላቸውም ሲኖዶሱ ጠይቋል።ሲኖዶሱ ወደ ኢትዮጵያ የሚደረግን የግብረሰዶማውያን ጉብኝትን በመደገፍ እየተባበሩ ያሉ ግለሰቦችና ድርጅቶች ከድርጊታቸው እንዲታቀቡም አሳስቧል።ከዚህ አንጻርም ቤተ ክርስቲያኗ ለሃገር ሰላምና አንድነት ድርሻዋን እንድትወጣ በመወሰን ጉባኤውን አጠናቋል።ከህንጻዎቹ ጋር በተያያዘም ካለፈው ሚያዚያ 10 ቀን 2011 ዓ.ም ጀምሮ የህንጻ ርክክብ ቅድመ ዝግጅት ሲደረግ የቆየ ሲሆን፥ በዛሬው እለትም የፌደራል ቤቶች ኮርፖሬሽን ዋና ዳይሬክተር አቶ ረሻድ ከሚል በተገኙበት ርክክብ ተፈጽሟል።የመልካም አስተዳደር እና የህዝብ ቅሬታን መመለስ እየተካሄደ ያለው ማሻሻያ አካል መሆኑንም ዋና ዳይሬክተሩ በዚህ ወቅት ገልጸዋል።